UIT DIE GESKIEDENIS VAN STELLENBOSCH: DIE VERHAAL VAN DIE DORP SE STIGTER (Eikestadnuus, 14 April 1989)’n Gerespekteerde kenner van Stellenbosch se geskiedenis, Ters van Huyssteen, het by geleentheid gesê om oor Stellenbosch te gesels sonder om ook iets te sê oor sy stigter, Simon van der Stel, is om Hamlet te probeer opvoer sonder die prinses van Denemarke. Simon van der Stel is op 14 Oktober 1639 ter see gebore onderweg na Mauritius, as die oudste seun van Adriaan van der Stel (of Van der Stelle) van Dordrecht en sy vrou, Maria Lievens, van Batavia. Van Simon van der Stel se jeug is eintlik weinig bekend. Toe hy 20 jaar oud was, het hy in Nederland gaan studeer. Presies waar hy sy studie voltooi het, is onbekend. Dit blyk egter dat sy belangstelling in boerdery gelê het en veral in wynmaak. Wie die eerste boer op Stellenbosch was, sal ons nooit weet nie, maar hy het reeds voor die einde van 1679 sy intrek hier geneem. Stellenbosch, die eerste dorp wat buite die Kaapse Skiereiland gestig is, het in 1681 reeds 400 mud koring gelewer. Simon van der Stel het die “kolonie” wat hy gestig het, dikwels besoek. In Mei 1685 besoek hy dit saam met Kommissaris H.A. van Rheede en ander hooggeplaastes en die dorp Stellenbosch word uitgelê. Daar word ook besluit dat ’n kerk en geregshuis op Stellenbosch opgerig moet word. Die drosdy is in April 1687 voltooi.